18/06/2013 | Administración LocalMunicipal
A Laracha
Aprobacion definitiva da modificación puntual número 3 do PXOM

Aprobación definitiva da modificación puntual n.º 3 do Plan xeral de ordenación municipal da Laracha Mediante orde do 8 de maio de 2013 da Consellería de Medio Ambiente, Territorio e Infraestruturas (DOG n.º 98, 24/05/2013), aprobouse definitivamente a modificación puntual n.º 3 do Plan xeral de ordenación municipal do Concello da Laracha (A Coruña), que ten como finalidade o cambio de ubicación da parcela de equipamento deportivo que o PXOM establecía no seu documento de “Orde de prioridades e estudio económico-financeiro”, a acción n.º SGE-5 denominada “Campo de fútbol de A Xermaña. Caión”. Conforme co disposto no artigo 92 da Lei 9/2002, do 30 de decembro, de ordenación urbanística e protección do medio rural de Galicia e no art.70 da Lei 7/1985, do 2 de abril, reguladora das bases de réxime local, publícase a normativa e ordenanzas da modificación definitivamente aprobada. O que se fai público para a súa executividade, cumprindo así o disposto no artigo 92 da Lei 9/2002, sinalando que contra o acordo de aprobación, que é definitivo en vía administrativa, de acordo co disposto no artigo 85.11 da Lei 9/2002, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo o disposto nos artigos 10 e 46 da Lei 29/1998, do 13 de xullo, reguladora da xurisdición contenciosa-administrativa, sen prexuízo de que os interesados poidan interpoñer calquera outro recurso que estimen por conveniente. A Laracha, 10 de xuño de 2013. O alcalde José Manuel López Varela 4.–NORMATIVA 4.1. NORMAS XERAIS.4.1.1. OBXECTO E NATUREZA DA MODIFICACIÓN PUNTUAL. Formúlase a presente modificación puntual co obxecto de cualificar e ordenar unha parcela dotacional e establecer as determinacións precisas que permitan a construción dun equipamento deportivo destinado a campo de fútbol, cumprindo as esixencias legais en materia urbanística e garantindo a axeitada inserción da instalación prevista no medio territorial existente. A modificación puntual formúlase segundo á posibilidade que outorga o artigo 94 da Lei 9/2002, de ordenación urbanística é protección do medio rural de Galicia. O presente documento contén a ordenación pormenorizada do equipamento, incluíndo determinacións propias un Plan especial de infraestruturas e dotacións.4.1.2. ÁMBITO DE APLICACIÓN. O ámbito de aplicación desta modificación puntual correspóndese cun total de 27 parcelas catastrais do polígono 171 do termo municipal da Laracha. Identifícase nos correspondentes planos de información e ordenación nas súas diferentes escalas.4.1.3. VIXENCIA. A súa vixencia será indefinida ata a súa revisión ou a súa derrogación por un documento urbanístico de rango superior.4.1.4. RÉXIME URBANÍSTICO APLICABLE. O réxime urbanístico aplicable é o do solo rústico de protección ordinaria definido na Lei 9/2002 de ordenación urbanística e protección do medio rural de Galicia coas súas modificacións posteriores, sen prexuízo de maiores limitacións establecidas no planeamento municipal vixente.4.1.5. INSTRUMENTOS DE DESENVOLVEMENTO. A modificación puntual desenvolverase mediante un proxecto que defina as obras de edificación, instalacións e acondicionamento previstas. Poderanse formular proxectos cuxa pretensión e determinacións sexan específicos por mor da súa singularidade ou tramitación ante organismos sectoriais. Os proxectos deberán detallar e programar as intervencións coa precisión necesaria para que podan ser executadas por técnicos distintos do autor do mesmo. Os proxectos non poderán modificar as previsións desta modificación puntual sen prexuízo das adaptacións a nivel de detalle xurdidas pola realidade física e topográfica. Os proxectos conterán a documentación necesaria para a súa correcta posta en práctica, que como mínimo será a seguinte: – Memoria descritiva da actuación. – Plano de situación da zona de actuación en relación ao ámbito de aplicación da modificación puntual. – Planos de información do ámbito territorial de actuación. – Planos de proxecto, reflectindo obras e actuacións a levar a cabo coa escala e nivel de detalle requirido. – Prego de condicións técnicas e de condicións económico-administrativas das obras e actuacións. – Medicións, prezos descompostos e orzamento.4.1.6. ADMINISTRACIÓNS AFECTADAS. Considérase á Consellería de Medio Ambiente, Territorio e Infraestruturas da Xunta de Galicia, administración afectada pola presente modificación puntual, no que respecta ás condicións de ubicación e volumetría das instalacións deportivas previstas pola modificación puntual.4.1.7. OBTENCIÓN DO SOLO. Levarase a cabo por medio dunha expropiación urbanística a través dunha taxación conxunta dos terreos afectados. A expropiación será formalizada, tras a aprobación definitiva deste proxecto, mediante documento público ao que se engadirá o plano acoutado correspondente á zonificación proposta pola modificación puntual e a superficie de terreo obxecto de expropiación.4.1.8. OBRIGAS DO PROMOTOR. O promotor da modificación puntual, neste caso o Concello da Laracha, ten o deber de realizar á súa costa as obras de urbanización exteriores ao ámbito necesarias para conectar as redes de subministro de auga e evacuación de augas fecais ás existentes de carácter público, conforme aos trazados expostos no Plano de Ordenación.4.2. NORMAS DE USO.4.2.1. XENERALIDADES. O uso e actividade previsto no ámbito da modificación puntual é o de dotación deportiva en congruencia co destino e cualificación de sistema xeral de equipamento de interese público e social previsto no Plan xeral de ordenación municipal da Laracha. Contémplase un uso de interese público sobre terreos de titularidade pública.4.2.2. USOS PORMENORIZADOS. A modificación puntual establece os seguintes usos pormenorizados dentro do ámbito: – Área edificable. Constitúe a parte da parcela dotacional sobre a cal se contempla a construción dun edificio dotacional. A zona non ocupada pola edificación recibirá un tratamento axardinado ou, no seu caso, pavimentado, ao obxecto de conformar os accesos ao edificio. – Área de acceso restrinxido. Zona de tránsito dos vehículos especiais ou de emerxencia, situada xunto á área edificable e que facilita a mobilidade deste tipo de vehículos. – Área de acceso e aparcadoiro. É a zona de acceso rodado e aparcadoiro de vehículos dos usuarios da instalación. Non se contempla nesta zona ningún tipo de edificación. – Área axardinada ou zona verde. Comprende a parte da parcela destinada a parque, xardín e espazos de estancia ao aire libre. Non se contempla nesta zona ningún tipo de edificación nin de urbanización, agás aquelas mínimas actuacións encamiñadas ao establecemento de percorridos peonís e zonas de estancia para os usuarios da dotación.4.2.3. SEGURIDADE ANTE INCENDIOS. En cumprimento do artigo 23 da Lei 3/2007, de prevención e defensa contra os incendios forestais de Galicia, establécese unha franxa de 50 m de ancho o contorno da área edificable que quedará libre de vexetación pirófita, ao obxecto de garantir a non propagación dun posible incendio nas áreas forestais exteriores ao ámbito do Plan. Isto condiciona 1.534 m² do Solo Rústico de Protección Natural que lindan coa parcela obxecto do proxecto polo Oeste e que deberán ser transformados a través dos labores de tala e limpeza necesarios para poder cumprir cos requisitos establecidos en dito artigo.4.3. NORMAS DE ACONDICIONAMENTO E OBRAS ORDINARIAS.4.3.1. XENERALIDADES.1) Enténdese por obras de acondicionamento e obras ordinarias aquelas actuacións que requiren a posta en obra de materiais e técnicas para a realización de muros, do viario previsto así como os espazos libres ou de recreo dotados de instalacións de servizos e elementos de xardinería.2) As obras realizarase segundo o contido dos proxectos que a tal efecto se redacten seguindo as determinacións da presente modificación puntual. Estarán sometidas ao disposto no apartado 4.1.5. sobre contido e documentación.3) Os proxectos de redes públicas tramitaranse e se aprobarán segundo o disposto na lexislación urbanística. Serán informados polas administracións sectoriais que exerzan as súas competencias na actuación.4.3.2. CONDICIÓNS E TRATAMENTO DA REDE VIARIA.1) Os pavimentos deseñaranse e calcularanse tendo en conta as solicitacións ás que estarán sometidos, en virtude da zonificación proposta na modificación puntual (peonil, mixto, aparcadoiro, uso restrinxido.). No deseño de pavimentos terase en especial consideración as calidades para a súa adaptación e integración nas condicións naturais e de uso. Procurarase que os pavimentos acaden un elevado porcentaxe de absorción hidráulica para evitar escorrentías superficiais e racionalizar as redes de recollida de augas pluviais. No viario de carácter peonil prohíbense expresamente os pavimentos continuos ou descontinuos impermeábeis. Nas zonas de aparcadoiro recoméndase o emprego de pezas colocadas en seco (lastro) cuxas características de colocación no deseño favorezan o crecemento dun tapiz vexetal entre os seus ocos ou xuntas.3) Os tipos de materiais e técnicas de colocación responderán a un criterio funcional, mediante o cal sexa fácil destinguir as diferentes zonas ou funcións da rede viaria.4) Os elementos auxiliares e complementarios da rede viaria (mobiliario, sinalización, etc.), dotaranse e deseñaranse de forma racional, sen excesos nin reiteracións. Realizaranse con técnicas e materiais duradeiros, de fácil integración e resistencia ao medio. Os proxectos xustificarán o deseño e colocación deste tipo de dotación auxiliar.4.3.3. CONDICIÓNS DAS INFRAESTRUTURAS DE SERVIZOS TÉCNICOS.1) A presente modificación puntual establece a necesidade de dotar á parcela das necesarias infraestruturas de servizos para o seu normal funcionamento: – Subministro de auga. – Evacuación de augas residuais. – Alumeado público.2) O subministro realizarase os distintos puntos de acometida das redes existentes municipais. Tódalas redes chegarán ás zonas requiridas soterradas baixo a rede viaria pública. Os proxectos de obras deberán xustificar a conveniencia de cada infraestrutura, establecendo os criterios de cálculo e deseño e contemplando a necesidade de conexión cos puntos de acometida.3) O alumeado público contemplarase na zona de viario público, así como na área edificable e na de viario restrinxido. A iluminación do espazo público realizarase con racionalidade e evitando a contaminación luminosa. A tal efecto o nivel de iluminación non poderá superar os 10 luxes.5) Contémplase subministro de auga para o rego das zonas axardinadas dos espazos libres e áreas de recreo, así como para a dotación de auga sanitaria do edificio previsto. Os proxectos de obra establecerán o trazado e características desta rede de xeito pormenorizado os puntos de acometida na rede pública existente. Discorrerá integramente soterrada.6) A modificación puntual contempla a conexión á rede pública de saneamento das augas residuais xeradas nos edificios.4.3.4. CONDICIÓNS DE AXARDINAMENTO E MOBILIARIO NA ÁREA AXARDINADA OU ZONA VERDE.1) Os espazos non ocupados polas edificacións na zona edificable serán tratados mediante o emprego de pavimentos e especies vexetais, que axuden a mellorar a integración da dotación no entorno circundante un punto de vista paisaxístico e ambiental. Os espazos pavimentados deseñaranse con racionalidade. Utilizaranse pavimentos preferentemente térreos, de madeira e pedra ou artificiais colocados en seco e deixando espazo entre a súas xuntas para facilitar a súa integración e mellorar as condicións drenantes onde sexa necesario.2) A zona cualificada como área axardinada ou libre será convenientemente axardinado mediante plantación de céspede, arbustos e árbores autóctonos ou naturalizados en Galicia e que se adapten ás condicións microclimáticas e ambiente húmido da zona. Nesta zona unicamente admítense itinerarios peonís ou sendas con pavimentos naturais e filtrantes dotados dun mobiliario axustado ás necesidades como bancos ou pequenos espazos para o descanso.4.4. NORMAS DE EDIFICACIÓN.4.4.1. USO PREVISTO. O edificios a construír serán de uso deportivo e estarán constituídos por un graderío con capacidade para 210 persoas, vestiarios, aseos e almacéns. Ademais, nun segundo edificio ubicaranse un ambigú, uns aseos públicos e un espazo para instalar un depósito de almacenaxe de auga e un motobomba.4.4.2. TIPOLOXÍA EDIFICATORIA. Dado o uso e utilización prevista, contémplase un edificio de características arquitectónicas singulares, cuxas dimensións e proporcións virán dadas como consecuencia da adecuación a un programa de necesidades variadas. Dadas as características do programa, enténdese que hai unhas formas moi concretas derivadas do uso á que se vai destinar no tocante ás cubertas e os volumes, e que conlevarán unha certa flexibilidade tipolóxica no momento de deseñar os volumes construídos. Farase fincapé na integración paisaxística co entorno, tentando que os acabados das edificacións se solucionen con cores e texturas que se adapten ás existentes no entorno.4.4.3. ALTURA DO EDIFICIO. – Altura máxima: limítase a altura máxima a 7,00 m, medidos no punto medio da cada fachada o nivel do chan ata o arranque da cuberta. – Altura de coroación: limítase a altura de coroación do edificio a 8,00 m, medidos o nivel do chan ata o punto máis elevado da cuberta do edificio. – Forma da cuberta: a cuberta poderá ser plana ou construída mediante planos inclinados. No caso de executar unha cuberta plana, considérase altura de coroación á altura dun peto perimetral que impida a caída de persoas. O material de acabado será de orixe natural (pavimento pétreo, grava, céspede, etc.). En caso de executar unha cuberta inclinada, poderanse utilizar materias metálicos, acordes coa execución de construcións deportivas. – Elementos que poden sobresaír por riba da altura de coroación: unicamente poderán sobresaír, sempre de forma puntual, elementos vinculados a instalacións técnicas do edificio, como elementos de ventilación forzada, pararraios, aire acondicionado, etc.4.4.4. OCUPACIÓN MÁXIMA. Debido ás peculiaridades do programa, a superficie de solo ocupada en planta pola edificación limítase a 953 m², moi por debaixo dos 6.660 m² que resultarían de aplicar unha ocupación máxima do 20% á superficie da parcela neta de 33.300 m². Esta ocupación concretarase exclusivamente na “área edificable”, conforme á zonificación proposta pola Modificación. Enténdese por ocupación a superficie de solo resultado da proxección vertical da superficie edificada en calquera das plantas do edificio.4.4.5. SUPERFICIE EDIFICABLE. A superficie edificable do edificio verá dada como resultado de aplicar á superficie ocupada a altura máxima permitida.4.4.6. PLANTAS PERMITIDAS. Conforme ao cumprimento da altura máxima, o edificio poderá desenvolver ata dúas plantas sobre rasante. Permítese a construción de soto e/ou semisoto, coas limitacións de uso establecidas no Plan xeral e na lexislación sectorial que regule o uso e actividade prevista para o edificio.4.4.7. SEPARACIÓN DO EDIFICIO AOS LINDEIROS CON OUTRAS PARCELAS. A condición de edificio illado esixe a separación aos lindes con outras parcelas. Dita separación será de polo menos 5,00 metros. Conforme á zonificación proposta, a separación cúmprese en calquera punto da “área edificable”. 4.4.8. CONDICIÓNS DE INTEGRACIÓN E DE ACABADO. A singularidade dos edificios esixe a consideración daquelas cuestións que afecten á imaxe final do edificio e súa integración no medio natural no que se inserta. Neste senso, considérase que o edificio debe adaptarse e integrarse o máximo posible ás características dun entorno moi pouco alterado polo home e cunhas cualidades naturais e paisaxísticas notables. Segundo a zonificación proposta, as edificacións implantaranse sobre un terreo explanado debido á necesidade inevitable de nivelación do mesmo para a construción do campo de fútbol. Non se admitirán novos movementos de terra, agás os necesarios e vinculados á superficie de solo ocupada polas edificacións e polo campo de fútbol. Buscarase unha imaxe composta de dous volumes edificados, conforme ao expresado no apartado 4.4.2. Neste senso, procederase á plantación de arborado, como recurso para minimizar os volumes edificados e contribuír á súa integración paisaxística. A memoria do proxecto xustificará a elección de materiais, buscándose aqueles materiais de acabado nos que a textura e cor se integren cos predominantes na paisaxe. Descartaranse aqueles de acabado brillante ou que reflictan en exceso a luz e a imaxe. Admítese a utilización de metais que co tempo adquiran unha pátina sen brillo, coma o cobre, o zinc e o aceiro oxidable ou aceiro cortén. O vidro utilizarase de forma racional coa única finalidade de permitir a entrada de luz. As cores deberán ser xustificadas no correspondente proxecto técnico seguindo o principio de adaptación ao contexto rural ou natural. Recoméndase o emprego das gamas de grises, ocres ou castaños e verdes como tonalidades que responden aos predominantes na paisaxe da Laracha.4.4.9. RESERVA DE PRAZAS DE APARCADOIRO. Conforme ao artigo 4.2.5.4 do TÍTULO IV.–NORMAS REGULADORAS DE USO E HIXIÉNICO SANITARIAS, NO CAPÍTULO 2 CLASIFICACIÓN DE USOS do Plan xeral da Laracha, a dotación debe contar un mínimo de 21 prazas de aparcadoiro. Para a reserva de prazas de aparcadoiros para persoas discapacitadas, teranse en conta as determinacións máis restritivas que figuren tanto nos seguintes documentos: – Lei 8/1997 de accesibilidade e supresión de barreiras na Comunidade Autónoma de Galicia, e no seu regulamento de desenvolvemento e execución. – Real decreto 505/2007 polo que se aproban as condicións básicas de accesibilidade e non discriminación das persoas con discapacidade para o acceso e utilización dos espazos públicos urbanizados e edificacións. – Orde VIV/561/2010 pola que se desenvolve o documento técnico de condicións básicas de accesibilidade e non discriminación para o acceso e utilización dos espazos públicos urbanizados. Como resultado da aplicación destas normativas, deixarase unha reserva de 6 prazas de aparcadoiro adaptadas. Este concepto será concretado no correspondente proxecto de edificación, o cal deberá incluír o deseño pormenorizado da zona denominada “Área de acceso e aparcadoiro” prevista na presente modificación puntual. ANEXO I: FICHA ACCIÓN SXE-5